Parvel Pruunsild

Parvel Pruunsild (sündinud 16. juunil 1969) on eesti ettevõtja, Bigbanki suuromanik ja erakonna Isamaa suurtoetaja. 

Pruunsild on üks Eesti suuremaid maaomanikke: talle kuulub otseselt ja kaudselt üle 300 maatüki Eestis, mille kogupindala on 41 km². 

Tähelepanu on pälvinud tema mõju Eesti poliitikale."Aastaga üle 400 telefonikõne: Pruunsilla otseühendus Isamaa ladvikuga" Äripäev, 4. september 2024

 Haridus 
Pruunsild õppis Tartu 7. Keskkoolis ehk praeguses Karlova koolis.""Pealtnägija" portree: kes on suurettevõtja Parvel Pruunsild?" ERR, 2. aprill 2024

Ta on lõpetanud Tartu Ülikooli 1994. aastal rahanduse ja panganduse erialal. Kuulub korporatsiooni Sakala.

 Äritegevus 
1991. aastal moodustasid Parvel Pruunsild ja Vahur Voll ASi Mull, mis hankis Leedust 10 000 tonni masuuti. Probleem tekkis, kui ostjaks kavandatud Eesti Kütus soovis maksta pooleaastase viivitusega. Ettevõtjad päästis Tartu linn, mis ostis masuudi neilt ligilähedaselt omahinnaga ära.Väinu Rozental. "Kiirlaenude toel kiirelt rikkaks" Delfi Ärileht, 30. jaanuar 2007

1992. aastal avasid Pruunsild ja Voll ning Marek Kerna ettevõtte Liivimaa Lombard, mis tegutses pandimajana. 1994. aastal müüs Kerna enda osaluse äripartneritele. Peagi hakati pakkuma kinnisvara tagatisel laene ning 1997. aastal muudeti ettevõtte nimi Balti Investeeringute Grupiks (millest hiljem sai Bigbank). Küsitavad intressid olid kõrged ja nii jõudis Pruunsild konflikti isegi tollase Tartu linnapea Andrus Ansipiga, kes on väitnud, et tema ja linnavalitsuse poole pöördusid paljaks kooritud inimesed.Sulev Vedler. "Pruunsilla ja Reformierakonna värvikas minevik" Eesti Ekspress, 3. august 2022

1995. aastal pälvis tähelepanu Pruunsilla ja Volli tegevus Tartu südalinnas asuva maja soetamisel, milles Liivimaa Lombard tegutses. Kuigi Tartu linn soovis eelisostuõigust kasutades hoone ise ära osta, olid Pruunsilla ja Volli ning kinnistu omaniku vahel sõlmitud lepingusse lisatud piiravad klauslid, mis viisid maja turuhinna nulli – need tekitanuks linnale potentsiaalseid rahalisi kohustusi ja lubanuks ka uue omaniku all Pruunsillal ja Vollil hoonet edasi kasutada. 1997. aasta alguses esitas Liivimaa Lombard hagi Tartu abilinnapea Kalle Jürgensoni vastu, süüdistades teda enda laimamises.

1990ndatel esimeses pooles olid Pruunsild ja Voll seotud ka nädalalehe Liivimaa Kuller ja ajakirja Favoriit väljaandmisega."Postimees ostis Liivimaa Kulleri" Delfi Ärileht, 27. oktoober 1995Kaja Koovit. "Bigbanki omanik: mina ei usu raha võimu. Usun ainult inimestesse" Delfi Ärileht, 11. september 2018

2005. aastal sai AS Balti Investeeringute Grupp krediidiasutuse tegevusloa."Väikepank BIG tallab edasi vana rada" Delfi Ärileht, 5. oktoober 2005 Ettevõtte laenuportfell oli üle 300 miljoni krooni (üle 19 miljoni euro) ja sel oli Eestis üle 8000 kliendi. Sel aastal teenis BIG juba 63,3 miljonit krooni kasumit (4 miljonit eurot).

2019. ja 2020. aastal sai Pruunsild 2,5 miljoni ning 2021. ja 2022. aastal 3 miljoni euro jagu dividende.Parvel Pruunsild Äripäev (vaadatud 17. jaanuaril 2023)

2021. aastal ulatus Bigbanki puhaskasum 35,9 miljoni euroni. Äripäev on hinnanud, et äripartneritest Pruunsild ja Voll kuuluvad tänu nende osalusele Bigbankis Eesti rikkamate inimeste hulka. Näiteks 2022. aastal hindas Äripäev Pruunsilla varandust 150 miljonile eurole, millega paigutas ettevõtja Eesti rikaste edetabelis 26. kohale. 2025. aastal hinnati ta vara väärtuseks 223 miljonit eurot, millega ta paigutus edetabelis 20. kohale."Rikaste TOP: miljardär vallutas esikoha uue rekordiga" Äripäev, 10. september 2025

Pruunsild taandus 2023. aasta suvel Bigbanki juhtimisest, kui astus tagasi panga nõukogust."Pruunsild lahkub Bigbanki nõukogust" ERR, 28. juuli 2023

 Poliitiline tegevus 

Parvel Pruunsild on erakonna Isamaa (algselt Isamaaliidu) liige 1999. aastast.Äriregister: Erakonnad, vaadatud 18.01.2023

Ta kuulus 1999. aastal valitud Tartu Linnavolikogu IV koosseisu ja 2002. aastal valitud V koosseisu, olles vahepeal ka Isamaaliidu fraktsiooni esimees.

Pruunsild on tegelenud rahvastikuteemadega. Nii on ta toetanud mittetulundusühinguid Eesti Sündimusuuringud ja Lasterikkad Isad ning aidanud käivitada sihtasutust Pere Sihtkapital. Eesti Sündimusuuringute mittetulundusühingu juhatajana on töötanud Lea Danilson-Järg,"Lea Danilson-Järg: meil on kõik tingimused loodud selleks, et peredes oleks vähe lapsi. Suurpered peavad ise endale tingimused looma" Delfi naistekas, 9. mai 2018 kes oli aastatel 2022–2023 Eesti justiitsminister ja kuulub Isamaa erakonda."Lea Danilson-Järg: mind kutsus ministriks Seeder. Ma ei tea, kas Pruunsillal oli sellega midagi pistmist" Delfi, 4. august 2022 Nii tema kui ka Kristjan Järvani puhul on spekuleeritud nagu oleks nende ministriks saamine seotud Pruunsilla mõjuga."ANALÜÜS ⟩ Isamaa üllatas ministritega" Postimees, 14. juuli 2022

Pruunsild on arvamusküsitlusi korraldava mittetulundusühingu Ühiskonnauuringute Instituut suurrahastaja ja ta osales selle loomisele viinud arutelul korporatsioonis Sakala. 2019. aastal juhtisid Postimehe ajakirjanikud tähelepanu asjaolule, et Isamaa (mille suurtoetaja Pruunsild samuti on) juhtivpoliitikud toetuvad oma sõnavõttudes sageli Ühiskonnauuringute Instituudi uuringutele ja kiidavad neid ning et Ühiskonnauuringute Instituut pöörab erilist tähelepanu just konservatiivsete erakondade põhiteemadele (näiteks Isamaa pensionireformi ideele). Ühiskonnauuringute Instituudi, Isamaa ja Parvel Pruunsilla seoseid kommenteerides ütles Isamaa poliitik Urmas Reinsalu, et sellele ei tasu tähelepanu pöörata ning "nad esitavad seisukohti ja väärtusprobleeme kvaliteetsel teaduslikul moel". Ühiskonnauuringute Instituudi juhi Peeter Espaki sõnul need seosed ühingu sõltumatust ei mõjuta ja nad pole teinud eraldi koostööd Isamaa ega ühegi teise erakonnaga. Äripäev on ka väitnud, et Instituut viib läbi salajasi küsitlusi, mille tulemusi jagab tasuta erakonnale Isamaa ja mis võiks tähendada seadusevastast erakonnale annetamist."Salajased uuringud. Parvel Pruunsilla instituut tilgutab Isamaale vajalikku infot" Äripäev, 28. mai 2024

Eesti Ekspressi ajakirjanike 2022. aasta uurimuses Parvel Pruunsilla mõjukuse kohta järeldati, et ta on ise laiema avalikkuse eest varju jäädes süstemaatilise töö ja annetuste abil tõusnud Isamaa ja Eesti poliitika keskseks niiditõmbajaks. Uurimuse kohaselt ta suhtleb poliitikutega (peale Isamaa ka ennekõike EKRE ja Keskerakonna saadikutega), veenab neid, toetab tema jaoks oluliste asjade eest võitlejaid ja aitab endaga sarnaselt mõtlevaid inimesi erakonnas vastutavatele kohtadele, samuti ta asutab, finantseerib ja juhib mõjutustööga tegelevaid ühinguid. Nõnda jõudvat Pruunsilla ideed Isamaa parteikoosolekutele ja ühingute seisukohtadesse ning kuna pärast 2019. aasta Riigikogu valimisi sai Isamaa otsustava rolli valitsuse moodustamisel, siis ka poliitilistesse otsustesse. Ajakirjanike hinnangul paistab Pruunsilla poliitilise mõjutustöö eesmärk olevat mitte isiklik materiaalne kasu, vaid oma maailmavaateliste ideede realiseerimine. Poliitikasse olevat teda toonud mure eesti rahva demograafilise olukorra pärast, hiljem on ta tegelenud ka muude ideedega (pensionireform). Parteile tehtud annetusi kommenteerides arvas Erakondade rahastamise järelevalve komisjoni aseesimees Kaarel Tarand, et Isamaa "teeb täpselt seda või peab oma ideedeks, oma kohustuseks realiseerida seda, mida Parvel Pruunsild on välja mõelnud" ning et see on probleem, kui ühe inimese autoriteet partei juhtkonna juures on ebaproportsionaalselt suur ja mõjutab nende otsuseid rohkem kui 10 000 erakonna liiget. Pruunsilla tegevust kritiseerisid 2022. aastal Isamaast välja heidetud Parempoolsete juhid. Lavly Perlingu sõnul ei tohiks sellist ühe ärimehe varjatud mõju Eesti poliitikale, ärile ja meediale aktsepteerida ning need, kes Isamaasse jäävad, teevad seda. Isamaa esimehe Helir-Valdor Seedri teatel suhtleb ta Pruunsillaga kord-paar nädalas, mõnikord ka pikema pausiga, aga Pruunsild pole kunagi andnud raha sooviga midagi vastu saada ja tal polegi vaja seda teha, sest nad mõtlevad ühte moodi.

Peaminister Kaja Kallas tõi selle taustal välja 2022. aastal ringelnud kuulujutud, et Pruunsilla annetus võib olla seotud Kallase valitsuse lõhkumisega. Selle peale saatis Pruunsilla advokaat Paul Keres nõude peaministrile au haavava valeinfo ümberlükkamiseks."Keres nõuab peaministrilt Pruunsilda puudutava jutu ümberlükkamist" ERR, 10. juuli 2023"Pankur Parvel Pruunsild süüdistab peaminister Kaja Kallast laimamises ja nõuab kiiret vabandust" Eesti Ekspress, 10. juuli 2023 Peaminister nimetas aga kahtlusi põhjendatuteks ning tõi välja, et Keskerakonna poolt valitsusse toodud ja konflikte põhjustanud perehüvitiste tõstmise eelnõu metaandmetest oli näha, et selle oli tegelikult koostanud Isamaa fraktsiooni nõunik. Samuti oli Pruunsild varem toetanud erakondi pärast perehüvitiste tõstmist."Kallas Pruunsillale: ärge katsuge vaigistada sõnumitoojaid" ERR, 13. juuli 2023

 Poliitiliste jõudude rahastamine 
Pruunsild on erakond Isamaa suursponsor. Vahemikus 2016–2022 annetas ta Isamaale 978 000 eurot. Eestis on perioodil 2013–2022 erakondadele rohkem annetanud ainult Urmas Sõõrumaa ja Hillar Teder, kelle antud summad jagunevad aga erinevate erakondade vahel."Pealtnägija": kes, kui palju ja miks annetab Eesti erakondadele?. ERR, 11. jaanuar 2023 Pruunsilla annetuste suurus ja nende osakaal Isamaa eelarvest on aja jooksul kasvanud. 2022. aastal oli Pruunsild ülekaalukalt suurim parteide rahaline toetaja ja tema antud 400 000 eurot moodustas üle 60% kogu Isamaa annetustulust."Erakondadele annetajate TOP 40" ERR, 12. jaanuar 2023 2023. aastal, mil peeti Riigikogu valimised, annetas ta Isamaa erakonnale 700 000 eurot ning EKRE-le 300 000 eurot."Suurim erakonnale annetaja oli mullu taas Pruunsild" ERR, 13. jaanuar 2025 2024. aastal annetas Pruunsild Isamaa erakonnale 400 000 eurot, mis moodustas 50% erakonna kogutud annetustest. Samas oli Isamaa 2024. aastal enim annetusi kogunud erakond ning ainult erakond Parempoolsed suutis peale Isamaa koguda annetustena üle 400 000 euro. Pruunsild toetas ka 2025. aastal Isamaad 400 000 euroga, mis andis 37% erakonna kogutud annetustest ja millega ta oli ka sel aastal Eesti suurim poliitannetaja."Suurim poliitannetaja oli ka mullu Pruunsild" ERR, 14. jaanuar 2026

Pruunsilla poolt 2023. aastal opositsioonierakondadele annetatud miljonist eurost otsustas Keskerakond 300 000 eurot tagastada põhjendusega, et soovis selle annetusega poliitilises ja õiguslikus plaanis kaasnevaid järeldusi vältida. Jaanus Karilaiu hinnangul tulenes otsus Mihhail Kõlvarti ja Jüri Ratta konfliktist. 

2025. aasta novembris said Parvel Pruunsild ja Tõnis Palts kahtlustuse Isamaale keelatud annetuse tegemises seoses MTÜ Isamaalised tegevusega."Palts ja Pruunsild said kahtlustuse Isamaale keelatud annetuse tegemises" ERR, 25. november 2025 Kahtlustus esitati kokku kuuele inimesele ja kolmele juriidilisele isikule."Isamaa sai kahtlustuse kätte: prokuratuur hindab keelatud annetuseks 330 000 eurot" Äripäev, 25. november 2025 Pruunsild seostas seda ka varasema ERM-i protsessiga ning nimetas seda Lavly Perlingu kättemaksuks, kuna Perlingul ei õnnestunud Isamaad üle võtta."Parvel Pruunsild: algab etendus number kaks, kättemaksu teine osa" ERR, 24. november 2025

 Pensionireform 

Eesti Päevalehe, LP ja Delfi koostatavas edetabeli "Eesti Mõjukad 2020" oli Pruunsild 12. kohal. Mõjuhinnangut seostati Isamaa veetud pensionireformiga (teise pensionisamba muutmine vabatahtlikuks), mille suurtoetaja Pruunsild oli. Pruunsild on nimetanud seda kõige olulisemaks reformiks viimase kümnendi jooksul ja rõhutanud, et see annab inimestele suurema valikuvabaduse oma raha kasutamiseks ning soovitanud noortel mõelda pensioni asemel hoopis laste tegemisele."Varju hoidva pankuri vastus ajakirjanikule: mu pea tahtis lõhkeda!" Postimees, 23. august 2019 Ta sattus pensioniteemaga tegelema läbi Kristjan Järvani, kellega kuulub samasse üliõpilaskorporatsiooni, ning 2018. aasta kevadel leidis liitlasena Helir-Valdor Seederi, kes oli juba kümnendi eest teinud ettepaneku teise samba likvideerimiseks.Sulev Vedler. "„Nüüd on asi täitsa p...s!“ Kuidas ühe mehe kinnisideest sai Eesti tähtsaim küsimus" Eesti Ekspress, 8. jaanuar 2020 Samuti on Pruunsild avaldanud arvamust, et peaksime tõstma pensioniiga."Pankur plahvatas: Tamsare võõrtööjõu ihalus kõlab groteskselt" Postimees majandus, 4. jaanuar 2018

2019. aastal kajastas Sulev Vedler Eesti Ekspressi artiklis kahtlusi Pruunsilla motivatsiooni suhtes. Nii oletas Andrus Ansip, et Pruunsild toetas reformi, kuna see võimaldaks laenude tasumisel hätta jäänud inimestel oma pensionirahadega võlgu katta ja nii ka Bigbankile rahalist kasu tuua. Pruunsild ja Bigbank eitasid ärihuvide rolli pensionireformi juures ja teatasid, et neil pole selliste halbade laenudega probleeme. Teise tuluvõimalusena viidati artiklis LHV pensionifondide juhi Andres Viisemanni seisukohale, et pensionifondidest väljavõetavat raha hakatakse kasutama uute laenude sissemakseteks. Reformierakonna liige ja endine rahandusminister Jürgen Ligi ütles Delfi Ärilehele, et reformi tulemusel saab Bigbank kätte hulga halvaks läinud laene ja Isamaa on saadud sponsorraha eest teene ära osutanud. Ligi sõnul võiks Bigbanki omanik Parvel Pruunsild ise temale kuuluva panga halvad äriotsused kinni maksta."Ligi: Pruunsild võiks Bigbanki halvaks läinud laenud omanikuna ise kinni maksta" Ärileht, 25. august 2019 Samas võtsid pensionireformi vastu sõna ka teised."Suurinvestor: pensionireform saadab eestlased miiniväljale" Postimees, 30. august 2019Kristjan Lepik Twitteris"Ettevõtja Raivo Hein: pensionireform on kõige otsesem tee vaesuseni ja seda juhib Isamaa" rahageenius, 30. august 2019 Vaidlus Riigikogus vastuvõetud pensionireformi teemal jõudis isegi Riigikohtuni, kus see tekitas lahkarvamusi ka riigikohtunike seas."Pensionireform ajas riigikohtu lõhki" Äripäev, 20. oktoober 2020Märt Belkin. "Kohus otsustas: pensioniraha saad välja võtta" rahageenius, 20. oktoober 2020

Bigbanki poolt nimetati alusetuks väidet, nagu oleks pensionireformi peamine võitja Bigbank, sest nende turuosa Eesti tarbimislaenude turul on veidi alla 10%."Bigbank kummutab enda huvi pensionisüsteemi lammutamisel: pensionireformi suurvõitjad on universaalpangad" Delfi Ärileht, 30. august 2019 Samas on Bigbanki esindaja nimetanud ka kallite tarbimislaenude tagasimaksmist pensionifondi rahaga väga targaks otsuseks."Bigbank: tarbimislaenu tagasimaksmine pensionifondi rahaga on tark otsus" Postimees, 30. august 2019 Reformijärgne Rahandusministeeriumi analüüs näitas, et umbes 13% väljavõetud rahast ehk 174 miljonit eurot läks inimestel võlgade tagasimaksmiseks ning see oli populaarsuselt kolmas valik raha kontole seismajätmise ja kohe tarbimisse suunamise järel."VÕLA VÕIM | ANALÜÜS: LAENUHAID JAHIVAD MURETULT ENERGIAKRIISI OHVREID" Eesti Päevaleht, 23. september 2022 Bigbanki sõnul maksti neile septembris, kui inimesed teisest pensionisambast väljavõetud raha kätte said, tagasi tavapärasest neli miljonit rohkem tarbimislaenusid, kuid pank seda siiski kasumlikuks ei pidanud, sest neil jäi samas neilt laenudelt saamata ka osa tulevikus muidu laekuma pidanud intressitulusid."Bigbank: pensionireformiga pangad kaotasid raha, aga inimesed võitsid" Delfi Ärileht, 22. oktoobris 2021

 Hagid 

 2020. aasta augustis saatsid Pruunsild ja Margus Linnamäe läbi oma advokaatide eraldi nõuded Siim Kallasele vabandada oma väljaütlemiste eest. Kallas oli Õhtulehele 2020. aasta juuni antud intervjuus öelnud, et enne 2019. aasta Riigikogu valimisi olevat keegi soovitanud Reformierakonnal valitsusse pääsemiseks kokku leppida Pruunsilla ja Linnamäega, et nood annaks Isamaale käsu Reformierakonnaga koalitsioon teha. Sellega ütles Kallas sisuliselt, et Isamaal puudub võimalus ise oma poliitika üle otsustada ja et partei eest otsustavad tema suurrahastajad. 20 tundi pärast intervjuu andmist väljendas Kallas sotsiaalmeedias kahetsust, et oli liiga hoogsalt Isamaa suurtoetajate teemal sõna võtnud. Pruunsild võttis hagi peagi tagasi, kuid Linnamäe pöördus oma hagiga kohtusse. Veebruaris 2022 otsustas Harju maakohus jätta nõude rahuldamata.
 2023. aastal esitas Parvel Pruunsild advokaat Paul Kerese poolt esindatuna Tartu maakohtule hagiavalduse Wikimedia Eesti juhi Ivo Kruusamägi ning poliitikute Andrus Ansipi ja Jürgen Ligi vastu, taotledes enda sõnul Vikipeedia artiklis nende väidete ümberlükkamist, mis seostasid teda pensionireformist kasusaamisega, kuna tema hinnangul on tegemist laimuga."Pruunsild: Vikipeedia peab vastutama seal avaldatud laimu eest" ERR, 16. jaanuar 2023Margus Martin. "Ärimees Pruunsild tahab Vikipeedia koos Ligi ja Ansipiga liistule tõmmata" Postimees, 19. jaanuar 2023 Kruusamägi nimetas seda vaigistuskaebuseks ning kirjeldas toimuvat rünnakuna sõnavabadusele."Kuidas Parvel Pruunsild üritab Vikipeediat tsenseerida" Wikimedia Eesti, 18. jaanuar 2023 Pruunsild võttis peagi tagasi Kruusamägi vastu tehtud hagi.Ivo Kruusamägi. "Vaba entsüklopeedia ei tähenda reeglivaba entsüklopeediat" ERR, 4. aprill 2023 Kohus lükkas tagasi hagi Ansipi vastu, kuid Ligi jätkas 2024. aasta lõpu seisuga kohtuteed ja on lubanud kohtule esitada eksperdi koostatud analüüsi, mis näitaks, kuidas oli pensionireform Bigbanki ärile kasulik."Pruunsild nõuab minister Ligilt kohtus 1 eurot ja oma sõnade tagasi võtmist" Äripäev, 13. november 2024
 2023. aasta juulis esitas Pruunsild Harju maakohtule hagiavalduse ajakirjanik Erik Moora vastu, kuna Moora oli kommenteerinud erakonnale Isamaa tehtud suuremaid annetusi loetlevat sotsiaalmeedia postitust kommentaariga "Eesti suurim poliitiline korruptsioon". Kaebuses väideti, et esitatud diagrammist ja Moora kommentaaridest võib välja lugeda nagu ta omistaks Pruunsillale Eesti ajaloos suurimate korruptiivsete tegude toimepanemist. 2025. aasta septembris otsustas maakohus jätta hagi rahuldamata ning mõistis Pruunsillalt Moora kasuks välja menetluskulud. Kohus leidis, et antud diagrammist ja kommentaarist pole võimalik antud väidet tuletada. Kohtudokumendis toodi ka välja, et erakond teostas pensionisamba reformi, mida hageja oli toetanud, ning on viinud ellu hageja toetatud perepoliitikat. Leiti, et hagejal on juurdepääs erakonna tipp-poliitikutele ning "puudub alus kahelda, et erakond arvestab oma poliitika kujundamisel ja poliitiliste otsuste tegemisel suurima annetaja seisukohti"."Kohus: Moora ei pea Pruunsilla kohta kirjutatud väidet ümber lükkama" ERR, 12. september 2025
 2023. aasta augustis esitas Parvel Pruunsild vandeadvokaat Paul Kerese poolt esindatuna hagi Lõuna ringkonnaprokuratuuri juhi Kretel Tamme vastu Tamme poolt ERR-is avaldatud arvamusartikli "Kretel Tamm: "rikkad tõllas vaesed võllas" aeg võiks läbi olla" tõttu, kus kirjeldati Pruunsilla ja Tartu abilinnapea Priit Humala suhtes alustatud kriminaalmenetlust. Pruunsild nõudis ebaõigete faktiväidete ümberlükkamist ja mittevaralise kahju hüvitamist. Tartu Maakohus jättis hagi läbi vaatamata ning menetluskulud Pruunsilla kanda, kuna kohtu hinnangul selle vaidluse lahendamine ei allu tsiviilkohtule. Ringkonnakohus ei rahuldanud samuti kaebust ja Riigikohus ei võtnud määruskaebust menetlusse.
 2025. aastal võttis Harju maakohus menetlusse hagi, kus Parvel Pruunsild soovis Kaja Kallaselt valitsuse pressikonverentsil öeldud väite ümberlükkamist ja mittevaralise kahju hüvitamist. 2024. aasta veebruaris keeldus Harju maakohus hagi menetlusse võtmisest, määruse põhjenduste kohaselt ei ole kostja eraisikuna vastutav peaministri pressikonverentsil välja öeldud väidete eest. Tallinna ringkonnakohus tühistas maakohtu määruse ja saatis asjas tagasi maakohtule menetlusse võtmise otsustamiseks ja maakohus võttis hagi uuesti menetlusse. Pruunsilla sõnul on Kallase öeldu rikkunud tema au ja head nime ning tekitanud talle hingelisi kannatusi."Suurettevõtja süüdistab Kaja Kallast laimamises ning nõuab väidete ümberlükkamist" Äripäev, 17. november 2025
 Hagihoiatuse on saanud ka Delfi Meedia ajakirjanik Martin Laine, kes kajastas ajalehes Pruunsilla ja Humala avalikul kohtuistungil kõlanud lindistusi.

 Ühiskondlik tegevus 
2000. aastal osales ta Tartu Ülikooli Kliinikumi Lastefondi asutamises ning on olnud selle nõukogu liige.

Ta oli 2018–2019 tegutsenud Riigireformi sihtasutuse asutajaliige.Tegijad riigireform.ee (vaadatud 19.01.2023)

Ta on üks EELK Toetusfondi suurtoetajatest.Fondist kirikufond.ee (vaadatud 18.01.2023)

2023. aastal toetas ta Metsküla algkooli 40 000 euroga."Pruunsild annetas Metsküla koolile 40 000 eurot" ERR, 18. juuli 2023"Vallavolikogu juht näeb Pruunsilla toetuses korruptsiooni tunnuseid. Metsküla kooli direktor: järjekordne otsitud põhjus" Eesti Päevaleht, 19. juuni 2023 Vald kandis raha tagasi ja kinnitas kooli sulgemise."Lääne Elu paberleht neljapäeval, 10. augustil" online.le.ee, 9. august 2023 Seejärel annetas Pruunsild selle raha Metsküla koolile."Parvel Pruunsild annetas Metsküla algkoolile uuesti 40 000 eurot: ei välista seda, et vajaduse korral aitan kooli tulevikus veel" Delfi, 19. oktoober 2023

 Kahtlustus toimingupiirangu rikkumisele kaasaaitamises 
Korporatsioon Sakala on püüdnud aastaid osta nende konvendihoone kõrval asuvat Eesti Rahva Muuseumi endist näitusemaja, mida soovis endale ka Tartu linn."Kuperjanovi 9 pidi juba Tartu linnale minema, kui Pruunsild hakkas abilinnapead survestama" Eesti Päevaleht, 31. mai 2023 2023. aasta aprillis soetas korp! Sakala vilistlaskogu hoone Riigi Kinnisvaralt 1,22 miljoni euro eest."Üliõpilaskorporatsioon Sakala sai oma tahtmise ning saab endise ERMi näitusemaja uueks omanikuks" Tartu Postimees, 20. aprill 2023 Mais ilmnes, et Kaitsepolitseiamet kahtlustab ostuga seoses Tartu abilinnapead Priit Humalat toimingupiirangu rikkumises eriti suures ulatuses ja Pruunsilda sellele kaasa aitamises. Hoonet koormas ostueesõigus Tartu linna kasuks, mida linn aga ei kasutanud. Humal oli Pruunsilla kunagine koolivend, ta pereliikmetel on laene Bigbankist ning ettevõtja oli toetanud tema valimiskampaaniat. Pruunsild nimetas selliseid kahtlustusi täiesti meelevaldseteks."Kaitsepolitsei kahtlustab Parvel Pruunsilda ja Tartu abilinnapead kuriteos" ERR, 31. mai 2023 Humal lahkus töörahu huvides 1. juunil abilinnapea ametist."Tartu abilinnapea Priit Humal astub ametist tagasi" ERR, 31. mai 2023"Kahtlustuse saanud Humal märkis hulga Bigbanki võlakirju ja küsis Pruunsillalt nõu" Äripäev, 31. mai 2023 Tema väitel polnud kõnealune kinnistu ostueesõigusega koormatud ning varasemate omandamise plaanide ülevaatmata jätmine oleks olnud vastutustundetu. 

Lõuna ringkonnaprokuratuuri vanemprokurör Kretel Tamm avaldas ERRi portaalis arvamusartikli, kus kritiseeris Pruunsilla tegevust kriminaalmenetluse kohta info jagamisel."Kretel Tamm: "rikkad tõllas, vaesed võllas" aeg võiks läbi olla" ERR, 9. juuni 2023 Pruunsild esitas seejärel nõude Tamme vastu, mille kohaselt haavas prokurör Pruunsilla au."SAHINAD | Parvel Pruunsild nõuab prokurörilt vabandust" Eesti Ekspress, 5. juuli 2023"Pruunsild nõuab prokurörilt vabandust ja väidete ümberlükkamist" ERR, 6. juuli 2023 See käis läbi nii Tartu maakohtust, ringkonnakohtust kui ka riigikohtust. Kuna riigikohus ei võtnud määruskaebust menetlusse, siis jõustus 2024. aasta novembris varasem otsus, mille kohaselt ei allu vaidlus tsiviilkohtule."Arvamusartikli eest prokurörilt kahjuhüvitist nõudnud Parvel Pruunsild jäi pika ninaga" Äripäev, 13. november 2024

Kohtu loal tutvus Kaitsepolitsei 2022. aastal Pruunsilla mobiiltelefoni ligi ühe aasta sideandmetega, kuhu sisse jäi 23 418 sideseanssi. Kui 12. septembril 2024 jõustus Pruunsilla kaasuses Tartu ringkonnakohtu lahend, mis tunnistas sideandmete kasutamise kriminaalmenetluses tõendina lubamatuks, siis andsid Pruunsilda esindavad advokaadid Eesti riigi halduskohtusse ja nõudsid nende andmete kasutamise eest preventiivset kahjuhüvitist, pakkudes enda poolt iga sideseansi andmete eest mõistlikuks hüvitise summaks 3000 eurot, mis oleks summaarselt üle 70 miljoni euro."Pruunsild nõuab oma sideandmete kuritarvitamise eest riigi karistamist" ERR, 10. oktoober 2024

Pruunsilla kohtuasi on pälvinud ka laialdast meedia huvi."Miks Pruunsilla protsess on oluline" Äripäev, 8. august 2024 Pruunsilla kaitsjad soovisid kuulutada kinniseks istungid, kus loetakse ette Pruunsilla kirjavahetust Isamaa poliitikutega, kuid kohus seda soovi ei rahuldanud."Pruunsilla kohtusaaga: poliitikute kirjad, mida kaitsjad iga hinna eest salastada tahtsid" Äripäev, 16. august 2024

11. veebruaril 2025 mõistis Tartu maakohus nii Humala kui Pruunsilla õigeks."Kohus mõistis Pruunsilla ja Humala õigeks" ERR, 11. veebruar 2025 Prokuratuur kaebas otsuse edasi, 30. jaanuaril 2026 jättis ringkonnakohus otsuse jõusse.

 Isiklikku 
Ta on teist korda abielus ja tal on kaheksa last. Elab Vooremaal.

Tema õde Berbel Pedari on Luisa tõlkebüroo asutaja.

 Viited 

 Välislingid 

 Urmas Jaagant, Holger Roonemaa, Joosep Tiks, Sulev Vedler. "EKSPRESSI UURIMUS: „Tal on aega, võimu ja raha.“ Kuidas pururikkast pankurist sai Eesti poliitika suurim doonor ja mõjukaim mees" Eesti Ekspress, 3. august 2022
 "SUUR SKEEM | Parvel Pruunsilla universum ehk inimesed, kes aitavad lüüa läbi äris, poliitikas ja ühiskonnaelus" Eesti Ekspress, 3. august 2022
 Tarmo Jüristo. "Parvel Pruunsild on otsekui vaese mehe George Soros" Eesti Päevaleht, 3. august 2022
 "ARHIIVIST: Suurärimees Parvel Pruunsild: EKREga valitsus toob rahu, ühel päeval Jüri Ratast veel tänatakse" Eesti Ekspress, 3. august 2022
 "„Sõimasin Paltsi ja lubas uue artikli vanale peale saata.“ Isamaa suurdoonori postkastist paistab parteitöö köögipool" Eesti Ekspress, 26. veebruar 2025
 ""Pealtnägija" portree: kes on suurettevõtja Parvel Pruunsild?" ERR, 2. aprill 2024

Kategooria:Eesti ettevõtjad
Kategooria:Tartu Ülikooli majandusteaduskonna vilistlased
Kategooria:Korporatsioon Sakala liikmed
Kategooria:Sündinud 1969